**H O T Ă R Â R E**

**privind** **aprobarea unor măsuri în vederea realizării obiectivului de investiții ”Drumul expres Cluj – Bistrița-Năsăud, componentă a Proiectului Drumul expres Turda – Halmeu (Someș Expres)”**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 68 din 21.04.2021 privind privind aprobarea unor măsuri în vederea realizării obiectivului de investiții ”Drumul expres Cluj – Bistrița-Năsăud”, componentă a Proiectului ”Drumul expres Turda – Halmeu (Someș Expres)”, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 14801 din 21.04.2021; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 14801 din 21.04.2021 şi de Avizul cu nr. 14801 din 22.04.2021 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de Hotărârea C.D.R. Nord-Vest nr. 513/ 2019 cu privire la aprobarea traseelor de drumuri cuprinse în lista din Anexa nr.1 ca proiecte strategice de importanţă majoră pentru următoarea perioadă de programare (2021-2027), modificată și completată prin Hotărârea nr. 546/2021;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 173 alin. (1) lit. b), alin. (3) lit. d) și alin. (7) lit. a) și c) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 35 alin. (1) din Legea finanțelor publice locale nr. 273/2006, cu modificările și completările ulterioare;
* art. 5 din Ordonanța de urgență a Guvernului nr. 101/2020 privind unele măsuri pentru implementarea proiectelor cu finanțare din fonduri europene în vederea evitării riscului de dezangajare pentru perioada de programare 2014 – 2020;
* art. 44 alin. (1) și alin. (2) din Legea privind achizițiile publice nr. 98/2016, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă încheierea unui acord de parteneriat între Județul Cluj, Județul Bistrița-Năsăud și Compania Națională de Administrare a Infrastructurii Rutiere referitor la realizarea obiectivului de investiție ”Drum expres Cluj – Bistrița- Năsăud, componentă a Proiectului Drumul expres Turda – Halmeu (Someș Expres)”, cuprins în Master Planul General de Transport al României, conform **anexei** care face parte integrantă din prezenta hotărâre.

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Dezvoltare și Investiții.

**Art. 3.** Prezenta hotărâre se comunică Direcţiei Generale Buget-Finanțe, Resurse Umane; Direcției Juridice; Direcţiei Dezvoltare şi Investiţii; Companiei Naționale de Administrare a Infrastructurii Rutiere S.A.; Consiliului Județean Bistrița-Năsăud, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet [www.cjcluj.ro](http://www.cjcluj.ro).

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 69 din 22 aprilie 2021**

*Prezenta hotărâre a fost adoptată cu 30 de voturi “pentru”, fiind astfel respectate prevederile legale privind majoritatea de voturi necesară.*